Vinnige deurbraak ná rooftog in Lutzville‘n Vuurwapen waarop die polisie beslag gelê het. (Foto: SA Polisie) Agt verdagtes wat hulle as klante by ŉ winkel in Stasieweg voorgedoen het, is aangekeer kort nadat hulle die onderneming beroof het. Kapt. FC van Wyk, polisiewoordvoerder, sê die verdagtes is Saterdagmiddag die winkel binne. Nadat hulle bedien is, het hulle vuurwapens en messe uitgepluk, ŉ ongenoemde bedrag geld en ŉ selfoon geroof, en van die toneel gevlug. Lede van die Lutzville-polisie in die omgewing het kort daarna ŉ verdagte naby die toneel, asook ŉ tweede verdagte in ŉ wegkommotor in hegtenis geneem. Lede van die Clanwilliam-polisie het kort daarna nog ses mense, tussen 35 en 55 jaar oud, vir die rooftog aangekeer. Hulle het ook beslag gelê op ŉ 9 mm-pistool, 15 koeëls, ŉ Toyota Quantum, ŉ selfoon en ŉ bedrag geld. Die verdagtes verskyn na verwagting binnekort op ŉ aanklag van roof.